သင်ခန်းစာ (၄)

ဓမ္မဟောင်းကျမ်းမှမျှော်လင့်ချက်

အောက်တိုဘာလ ၁၅ - ၂၁

ဥပုသ်နေ့မွန်းလွဲပိုင်း အောက်တိုဘာလ ၁၅ ရက်

ဖတ်ရန်ကျမ်းချက်များ။ ယောဘ၊ ၁၉း၂၅-၂၇။ ၁တိ၊ ၆း၁၆။ ဆာလံ၊ ၄၉။ ဆာ၊ ၇၁။ ဟေရှာ၊ ၂၆း၁၄၊၁၉။ ဒံ၊ ၁၂။

အလွတ်ကျမ်းချက်

 ‘‘အာဗြဟံသည် စုံစမ်းတော်မူခြင်းကိုခံရသောအခါ၊ ယုံကြည် ခြင်းအားဖြင့် ဣဇာက်ကိုပူဇော်၏။ ထိုသို့ပူဇော်သောအခါ သေခြင်း မှထမြောက်စေခြင်းငှာ၊ ဘုရားသခင်တတ်နိုင်တော်မူသည်ကို သူသည် အောက်မေ့၏။ ထိုသားကို ပုံစကားအားဖြင့် သေခြင်းထဲကရ၏’’ (ဟေဗြဲ၊ ၁၁း၁၇၊၁၉)။

 ဓမ္မဟောင်းသည် ဟေလသလူမျိုးများအစွဲပြုသော ဝိညာဉ် မသေနိုင် သည့်အစွဲကို အခြေခံထားခြင်းမဟုတ်ပါ။ သို့သော် ကျမ်း၏ သွန်သင်ချက် အရ နောက်ဆုံးနေ့ရက်၌ ရှင်ပြန်ထမြောက်လာမည်။ သေသောသူအားလုံး ပြန်၍ အသက်ရှင်နိုးထလာမည်ဟု ရေးသား ထားသည်။

 သို့သော် သေဆုံးသူ၏ကိုယ်ခန္ဓာသည် မည်မျှကြာရှည်ခံ မည်နည်း။ တစ်ခဏအတွင်း ပြာမှုန့် သို့မဟုတ် အခြားနည်း အားဖြင့် ပျက်စီးသွားရမည်။ အသက်ပြန်ဝင်လာနိုင်အုံးမည်လား။ နှစ်ပေါင်းရာချီ၍ သော်လည်းကောင်း၊ ထောင်ချီကြာသောသေသွားသူသည် နဂိုလူ မည်သို့ပြန်ဖြစ်ဦးမည်နည်း။

 ယင်းမေးခွန်းသည် အသက်၏လျှို့ဝှက်တည်ရှိပုံကိုဖော်ပြသည်။ ဘုရားသခင်ပေးထားသောအသက်ကို ကျွနု်ပ်တို့ရရှိထားသောကြောင့် နေ့စဉ် ပျော်ရွင်ဝမ်းမြောက်တတ်ကြသည်။ အသက်သည် မည်သည့် အရာကစတင် လာသည်ကိုမသိရသော်လည်း ဘုရားသခင်သည် အစအဦး ကတည်းကပင် အသက်ကိုယူဆောင်လာခဲ့၍ တန်ခိုးတော် အားဖြင့် မရှိသောအရာကို ရှိလာစေရန် ဖန်ဆင်းခဲ့သည်။ ဖန်ဆင်းသောအခါ နှုတ်ထွက်စကားတော်ကို အသုံး ပြုခဲ့သည် (က၊ ၁၊ ဆာ၊ ၃၃း၆၊၉)။ ထိုသို့ မည်သည့်အရာမျှမရှိခဲ့သော အခြေအနေမှ ဘုရားသခင်သည် အသက်ရှိ လာသောသတ္တဝါကိုဖန်ဆင်းနိုင်ခဲ့လျှင် ဘုရားရှင်အတွက်ရှိပြီးသားကို ပြန်၍ နဂိုနေရာပြန်ထားခြင်းသည် အေးဆေး လွယ်ကူလွန်းလှပါသည် မဟုတ် ပါလား။

 ယခုအပတ်ဓမ္မဟောင်းမှဖွင့်ပြသော နောက်ဆုံးရှင်ပြန် ထမြောက် ခြင်း အကြောင်းနှင့် ယောဘဝတ္ထု၏အထူးဖော်ပြသော မှတ်ချက်ပြု စကား၊ ဆာလံ ကျမ်းမှဆာလံဆရာအချို့၏စကား၊ ပုရောဖက် ဟေရှာယနှင့်ဒံယေလတို့၏ ဖော်ပြချက်အားလုံးကို လေ့လာ ကြပါမည်။

တနင်္ဂနွေနေ့ အောက်တိုဘာလ ၁၆ ရက်

ငါသည်ဘုရားသခင်ကိုမြင်မည်

 ‘‘ယောဘ၊ ၁၉း၂၅-၂၇ ကို ယောဟန် ၁း၁၈ နှင့် ၁တိ ၆း၁၆ ဖြင့်နှိုင်းယှဉ်ဖတ်ပါ။ ဘုရားသခင်ကိုမြင်မည်ဟူသော စကားအဓိပ္ပာယ် မည်သို့ ရှိမည်နည်း။

--------------------------------------------------------------------------------------------------

လူအသက်တာသည်မတရားပါ။ အထူးသဖြင့် ‘‘ကောင်းသောသူများ’’ ဒုက္ခနေခံရပြီး ‘‘ဆိုးသောသူများ’’ ကောင်းစားနေကြောင်းတွေ့နေရသည် (ဆာ၊ ၇၃း၁၂-၁၇။ မာလခိ၊ ၃း၁၄-၁၈)။ ဥပမာ ယောဘသည် ‘‘အပြစ်တင်စရာ မရှိ၊ ဖြောင့်မတ်သူ’’ ဖြစ်သည်။ ‘‘ထာဝရဘုရားကို ကြောက်ရွံ့၍ မကောင်းမှု ကိုရှောင်သူ’’ ဖြစ်သည် (ယောဘ၊ ၁း၁)။ ထိုသို့ရှိနေပါလျက် ထာဝရဘုရား သည် စာတန်ကိုအခွင့်ပေးပြီး ဘေးမျိုးစုံဖြင့်နှောင့်ယှက်မှုဖြစ်စေခဲ့သည်။ ကိုယ်ခန္ဓာတစ်ပြင်လုံး နာကျင်ခြင်း မရှိသောနေရာမရှိပါ (ယောဘ၊ ၂း၁-၈)။ ပစ္စည်းဥစ္စာ၌ရှိသမျှတိရစ္ဆာန်အစီးအပွားနှင့် ပစ္စည်းအားလုံး ပျောက်ကွယ် ဆုံးရှုံး သွားသည်။ အိမ်ထောင်စုထဲမှ အစေခံများ၊ သူ၏သားသမီးများ (ယောဘ၊ ၁း၁၆၊၁၈)။ စိတ်ခံစားမှု၌ သူ၏ပတ်လည်တွင် မိတ်ဆွေ အရင်းအချာများ လာရောက်ဝေဖန်အပြစ်တင်ကြသည်။ သူခံရသော ဝေဒနာဒုက္ခအပေါင်းသည် သူ၏လျှို့ဝှက်ထားသောအပြစ်ကြောင့်ဟု စွပ်စွဲကြသည် (ယောဘ၊ ၄း၁- ၅း၂၇၊ ယောဘ၊ ၈း၁-၂၂၊ ယောဘ၊ ၁၁း၁-၂ဝ)။ သူ၏မယားကိုယ်တိုင်မှ မပြောသင့်သောစကားကိုပြောထွက်ခဲ့ရာ ‘‘ထိုအခါမယားက၊ သင်သည် ဖြောင့်မတ်သောတရားကို စွဲလမ်း သေးသလော။ ဘုရားသခင်ကိုစွန့်ပယ်၍ သေလော့ဟုဆို၏’’ (ယောဘ၊ ၂း၉)။

 ယောဘသည် ထာဝရဘုရားနှင့်စာတန်တို့အားပြိုင်ခြင်းတွင် မြေစာပင် ဖြစ်ရသည်ကိုမသိခဲ့ပါ။ ဒုက္ခများကိုခံစား၍ သူ၏မွေးဖွားလာ ရခြင်းအတွက် အပြစ်မြင်ခဲ့သည်။ မွေးနေ့မရှိလျှင်ကောင်းသည်ဟုပင် ပြောထွက်ခဲ့သည်။ (ယောဘ၊ ၃း၁-၂၆)။ သို့သော် မယိုင်မလဲသော သူ၏ယုံကြည်ခြင်းသည် ဘုရားရှင်အပေါ်ခိုင်မာခဲ့သည်မှာ ‘‘ငါ့ကိုသတ်၍ ငါမျှော်လင့်စရာမရှိသော်လည်း ရှေ့တော်၌ ကိုယ်အပြစ်ဖြေရာစကားကို ငါလျှောက်ထားမည်။ မကြာမီသေရတော့ မည်ဟု စိတ်ထဲစွဲနေသည်။ ယောဘက သေခြင်းသည်အဆုံးအစွန်ဆုံးမဟုတ် ကြောင်းကို အာမခံ စကားဆိုခဲ့သည်။ ခိုင်မာပြတ်သားသောသဘောထားဖြင့် အသက်ပင် သေသွားပါစေ၊ တစ်နေ့တစ်ချိန်၌ ရွေးနုတ်ကယ်တင်သောအရှင် သည် သူ့ကိုရွေးနုတ်ကယ်တင်ပြီး သူကိုယ်တိုင်ထာဝရဘုရား၏မျက်နှာတော် ကိုဖူးမြင်ရမည်ဟု အသေအချာယုံကြည်ပြောဆိုခဲ့သည် (ယောဘ၊ ၁၉း၂၅-၂၇)။ ထိုစကားသည် ရှင်ပြန်ထမြောက်ခြင်းအတွက် မမှားယွင်းနိုင်သော ထောက်ခံချက်တစ်ခုဖြစ်သည်။

 နာကျင်ခြင်းဒုက္ခရောဂါဘယပေါင်းစုံ၊ စီးပွားပျက်သုဉ်းသွားခြင်း၊ ပတ်ဝန်းကျင်၏ပစ်ပယ်ခံ၊ စိတ်ဓာတ်လုံးလုံးကျဆင်းနေသော ယောဘ၏ မျှော်လင့်စရာမှာ သူသည်ပြန်၍အသက်ရှင်လာလျှင် ကယ်တင်ရှင်၏ မျက်နှာ တော်ကိုဖူးတွေ့ရန်သာဖြစ်သည်။ အမှန်မှာ ယောဘဆိုခဲ့သော ရှင်ပြန်ထမြောက်ခြင်းသည် နောင်နှစ်ပေါင်းရာပေါင်းများစွာမှ မာသက ယေရှုရှင်ကိုပြောသော ထမြောက်ခြင်းနှင့်အတူတူပင်ဖြစ်သည်။ ‘‘နောက်ဆုံးသော နေ့တည်းဟူသော ထမြောက်ရာကာလ၌ သူသည် ထမြောက်လိမ့်မည်ကို ကျွန်မသိပါသည်ဟု လျှောက်လေ၏’’ (ယောဟန်၊ ၁၁း၂၄)။ ယောဘသည် မာသနည်းတူ ထိုကတိ တော်အကြောင်းကို ကြွေးကြော်ခဲ့သည်။ ယောဘနှင့်မတူသော်လည်း မာသသည် မိမိ၏ယုံကြည်ခြင်းကိုပြသနိုင်ခဲ့သည်။

 မတရားမှုကြီးလွမ်းမိုးထားသောလူ့အသက်တာ၌ ကျွန်ုပ်တို့၏ ကိုးစား ယုံကြည်ခြင်းကို ထာဝရဘုရားအပေါ် မည်သို့ထားရှိနိုင်မည်နည်း။

တနင်္လာနေ့ အောက်တိုဘာလ ၁၇ ရက်

သင်္ချိုင်းတော်ရှိတန်ခိုးတော်

 ‘‘ဆာ၊ ၄၉ ကိုဖတ်ပါ။ နောက်ဆုံးရှင်ပြန်ထမြောက်ခြင်းရှိကြောင်း ဆာလံဆရာကို မည်သို့သေချာမှုရှိစေသနည်း (ဆာ၊ ၄၉း၁၅) အာမခံချက် မရှိ၊ အသေအချာမသိသောသေဆုံးသူများနှင့် နိှုင်းယှဉ်ြကည့်ပါ (ဆာ၊ ၄၉း၆- ၁၄) မည်သို့ရှိသနည်း။--------------------------------------------------------------------------------------------------

 ဆာ၊ ၄၉ သည် လူမိုက်တို့၏မှားယွင်းသောအားထားမှုအကြောင်း ကိုရေးသားထားသည်။ ‘‘ထိုသူတို့သည် ကိုယ့်ဥစ္စာကိုကိုးစား၍ ကိုယ်စည်းစိမ် များသောကြောင့် ဝါကြွားကြ၏’’ (ဆာ၊ ၄၉း၆)။ ‘‘မိမိတို့နာမသည် မြေပေါ် မှာကျော်စောလိမ့်မည်ဟု သူတို့စိတ်ထင် ရှိ ကြ၏’’ (ဆာ၊ ၄၉း၁၁)။ ‘‘မိမိကိုယ်ကို သာချီးမွမ်းတတ်သူဖြစ်၏’’ (ဆာ၊ ၄၉း၁၈)။ သူတို့၏အိမ်များနှင့်စည်းစိမ်များ သည် ထာဝရတည်လိမ့်မည်ဟု အထင်ရှိတတ်ကြသည် (ဆာ၊ ၄၉း၁၁၊၁၇)။

 လူမိုက်တို့မေ့လျော့နေသောအချက်မှာ ‘‘လူသည်ဂုဏ်အသရေ၌ မတည် မနေတတ်။ ပျက်စီးခြင်းသို့ရောက်တတ်သောတိရစ္ဆာန်နှင့်တူ၏’’ (ဆာ၊ ၄၉း၁၂)။ သိုးများကဲ့သို့မရဏာနိုင်ငံ၌ချထား၍ သေမင်းစား လိမ့်မည်။ ကာလ မကြာမမြင့်မီ ဖြောင့်မတ်သောသူတို့သည် အုပ်စိုးရ ကြလိမ့်မည်။ .......မရဏာ နိုင်ငံသည် သူတို့၏နေရာဖြစ်၏ (ဆာ၊ ၄၉း၁၄)။

 လွန်ခဲ့သောရာစုနှစ်များစွာမှ ယောဘ၏စကားမှာ ‘‘ငါသည် အဝတ်မပါဘဲ အမိဝမ်းထဲကထွက်လာ၏။ အဝတ်မပါဘဲ အမိဝမ်းထဲသို့ ပြန်သွားတော့မည်’’ (ယောဘ၊ ၁း၂၁၊ ၁တိ၊ ၆၊၇)။ ဆာလံဆရာသည် ဆင်းရဲသားသော်လည်းကောင်း၊ သူကြွယ်သော်လည်းကောင်း၊ လူမိုက် သော်လည်းကောင်း သေကြရမည်။ ‘‘ပိုင်ဆိုင်သမျှဥစ္စာအားလုံး သူတစ်ပါး လက်သို့ ရောက်ရမည်’’ (ဆာ၊ ၄၉း၁ဝ)။

 သို့သော် ထိုသူတို့၌ကွာခြားချက်ရှိသည်။ တစ်ဖက်၌ ရှိသော လူမိုက် သည်သေသွားလျှင် ပျက်စီးခြင်းရောက်မည် အမှန်ပင်ဖြစ်သည်။ မည်မျှပင် ချမ်းသာကြွယ်ဝခြင်းရှိနေပါစေ၊ သေဆုံးသွားလျှင် မိမိပစ္စည်း၊ မိမိဥစ္စာကို ယူသွား၍မရ၊ မည်သည့်အာမခံချက်မျှမရှိ။ ပညာရှိသော သူတို့သည်ကား၊ သင်္ချိုင်း၏ချုပ်နှောင်ခြင်းတစ်ဖက်၌ရှိသော ဘုရားရှင် ပေးသနားတော်မူမည့် ဆုလာဘ်ကို လှမ်း၍မျှော်ကြည့်နိုင်သည် (၁ပေ၊ ၁း၄)။ ထိုခံယူချက်မျိုးနှင့် အတူ၊ ဆာလံဆရာသည် စိတ်လုံခြုံစွာဖြင့် ဆိုသည်မှာ ‘‘ငါ့ကိုမူကား၊ ဘုရား သခင်သိမ်းယူတော်မူသောကြောင့်၊ ငါ၏ဝိညာဉ်ကိုမရဏာနိုင်ငံ၏တန်ခိုးမှ ရွေးတော်မူမည်’’ (ဆာလံ၊ ၄၉း၁၅)။

 ဓမ္မဟောင်းကျမ်းဖော်ပြသောမျှော်လင့်ချက်အတိုင်း၊ ယင်း အဆို၏ အချိန်ကာလသည် သူ၏ခန္ဓာသေဆုံးသွားပြီးနောက် ဆာလံဆရာ၏ ဖော်ပြ သောဝိညာဉ်သည် ကောင်းကင်သို့ ချက်ချင်း ပြန်သွားသည့်အချိန်ကို မဆိုလိုပါ။ ဆာလံဆရာဆိုသောစကားမှာ အလွန်ရိုးရှင်းလှပါသည်။ လူသည်သေသော် လည်း သင်္ချိုင်း၌ အစဉ် ထာဝရနေရသည်မဟုတ်ပါ။ ဘုရားသခင်ကယ်တင် တော်မူရာ အချိန် ရောက်ရှိလာသော်၊ သင်္ချိုင်း၌သေသောသူသည် ကောင်းကင် သို့ ချီဆောင်ခြင်း ခံရမည်ဟုဖော်ပြသည်။

 နောက်တစ်ဖန် အနာဂတ်၏ရှင်ပြန်ထမြောက်ခြင်းသည် အာမခံရှိ သည်။ သေချာသည့်မျှော်လင့်စရာဖြစ်သည်။ ယခုအသက်ရှိစဉ်မှာပင် အဓိပ္ပာယ်စုံလင်ပြည့်ဝလှပါသည်။ ထိုကြောင့် ပညာရှိသောသူသည် ထာဝရ ဘုန်းတော်ဆုလာဘ်ကို ရရှိပိုင်ဆိုင်ရမည်ဖြစ်၍ မိုက်သော သူသည်ကား၊ ယခုအသက်ရှင်စဉ်တစ်ခဏသာ အခွင့်အရေးရရှိမည်။

 မိမိ၏ဥစ္စာပစ္စည်း၌အားကိုးသောသူများ မည်သို့ဖြစ်မည်ဟု သင်အမြင် ရှိသနည်း။ ကပ်တိုင်တော်ကိုမျှော်ကြည့်လျက် ထိုအမှားများကို ကာကွယ်သွား ရန် မည်သို့ပြုနိုင်မည်နည်း။

အင်္ဂါနေ့ အောက်တိုဘာလ ၁၈ ရက် မြေကြီး၏နက်နဲရာအရပ်

 ဆာ၊ ၇၁ ကိုဖတ်ပါ။ ဆာလံဆရာသည် ဘုရားရှင်မှ ‘‘မြေကြီးနက် နဲရာထဲက တစ်ဖန်ထမြောက်စေတော်မူမည်’’ ဟုဆိုသောစကားသည် မည်သည့် အဓိပ္ပာယ်နည်း။ ဆာလံ၊ ၇၁း၂ဝ။--------------------------------------------------------------------------------------------------

 ဆာလံ၊ ၄၉ ၌ ပြန်လည်ရှင်ပြန်ထမြောက်ခြင်း အကြောင်းကို သိရပြီး မှားယွင်းသောအားကိုးခြင်းဖြစ်သည်။ လူမိုက်တို့ ပစ္စည်း ဥစ္စာကိုကိုးစားခြင်း အကြောင်းနှင့် နှိုင်းယှဉ်သိရသည်။ ဆာလံ ၇၁ တွင် ဆာလံဆရာသည် လုံခြုံမှုရှိသောမျှော်လင့်ချက်အကြောင်း ရေးသား ထားသည်။ ရန်သူများပတ်လည် ဝိုင်းထားသော်လည်း ကြောက်ရွံ့ စရာမရှိပါ။ ဘုရားရှင်ကယ်မနိုင်ပါသည် (ဆာ၊ ၇၁း၁ဝ၊၁၁)။

 စုံစမ်းခြင်း၌ ဆာလံဆရာသည် နှစ်သိမ့်ခြင်းကိုရရှိခဲ့သည်။ ဘုရားရှင် သည် သူ့ကိုမည်မျှကာကွယ်ပေးထားကြောင်း အတိတ်မှ ကျော်လွန်ခဲ့ရသော အကြောင်းများကို ပြန်၍စဉ်းစားခဲ့သည်။ ပထမဦးဆုံး သတိရသောအကြောင်း မှာ ဘုရားရှင်သည် သူ့အားချီးမြှောက်ခဲ့သည်။ မွေးကင်းစအချိန်၊ မိခင်၏ ဝမ်းမှကိုယ်တော်ထုတ်ဆောင်တော်မူခဲ့သည် (ဆာ၊ ၇၁း၆)။ ထိုနောက်မှာ လူငယ်အချိန်၌ကြီးပြင်းလာရာတစ်လျှောက် ကိုယ်တော်သင်ကြားပေးတော်မူ ခဲ့ကြောင်းကို အမှတ်ရခဲ့သည် (ဆာလံ၊ ၇၁း၁၇)။

 အသေအချာပင် ကိုယ်တော်သည်သူ၏ ကျောက်ဆောင်တော်နှင့် ခိုလှုံရာ ရဲတိုက်ဖြစ်တော်မူခဲ့သည်။ ဆာလံဆရာသည် ကိုယ်တော်ကို တောင်းလျှောက် သောစကားမှာ ‘‘အကျွန်ုပ်အစဉ်ရောက်၍ နေရာ ကျသော ကျောက်ဖြစ်တော်မူပါ။ အကျွန်ုပ်ကိုကယ်တင်မည်အကြောင်း အမိန့်တော် ရှိ၍၊ အကျွန်ုပ်၏ကျောက်၊ အကျွန်ုပ်၏ရဲတိုက်ဖြစ်တော်မူ၏’’ (ဆာ၊ ၇၁း၃)။ ‘‘အကျွန်ုပ်ကိုအိုသောအခါ ပယ်တော်မမူပါနှင့်။ အားလျော့သောအခါ စွန့်ပစ်တော်မမူပါနှင့်’’ (ဆာလံ၊ ၇၁း၉)။ ‘‘အိုဘုရားသခင်၊ အကျွန်ုပ်နှင့်ဝေးဝေးနေတော်မမူပါနှင့်။ အကျွန်ုပ်၏ ဘုရားသခင်၊ အကျွန်ုပ်ကိုမစခြင်းငှာ အလျင်အမြန်ပြုတော်မူပါ’’ (ဆာ၊ ၇၁း၁၂)။ ထို့အပြင် ဆာလံဆရာသည်ထပ်၍ ‘‘ကြီးမားကြမ်းတမ်းသော ဘေးများကို အကျွန်ုပ်အားပြတော်မူပြီ။ တစ်ဖန်အသက်ကိုချမ်းသာပေး၍၊ မြေကြီးနက်နဲ ရာထဲက တစ်ဖန်ထမြောက်စေတော်မူမည် (ဆာ၊ ၇၁း၂ဝ)။

 ‘‘မြေကြီးနက်နဲရာထဲမှ’’ ဟုဖော်ပြသောအရာသည် တည့်တည့် ကြီးပင် နားလည်ရပါမည်။ အနာဂတ်အချိန် ကိုယ်ခန္ဓာဖြင့် ပြန်လည်ထမြောက်လာခြင်းကို ဆာလံဆရာဆိုလိုပါသည်။ သို့သော် ရှင်းလင်းဖော်ပြချက်အရ မြေကြီးသည် သူ့အားဝါးမြိုသွားသော အခြေအနေကို အလွန်အားငယ်ကြောင်း ဆာလံဆရာမှ သဘောထား သည်။ (ဆာ၊ ၈၈း၆ နှင့် ဆာ၊ ၁၃ဝး၁ ကိုဖတ်၍နှိုင်းယှဉ် ကြည့်ပါ)။ ထိုကြောင့် ကျွန်ုပ်တို့ပြောဆိုနိုင်သည်မှာ အခြေခံကျသောရုပ်လုံး ပေါ်အောင် ပြောဆိုခြင်းဖြစ်သော်လည်း၊ အမှန်တကယ်ပင် ရှင်ပြန် ထမြောက် ခြင်းဖြစ်လိမ့်မည်’’ (ဆာ၊ ၇၁း၂ဝ ကိုသုံးသပ်သော အန်ဒြူး သမ္မာကျမ်းလေ့လာချက်မှတ်စုမှ ဖော်ပြထားသည်)။

 အဆုံးသတ်အနေဖြင့် ကျွန်ုပ်တို့မည်သည့်အရာကို ဆုပ်ကိုင်ရမည် နည်း။ ကျွန်ုပ်တို့အခြေအနေမည်သို့ပင်ရှိပါစေ၊ ဘုရားရှင်ရှိတော်မူသည်။ ကိုယ်တော်စောင့်ထိန်းပေးတော်မူမည်။ အမှန်တကယ်ပင် ကျွန်ုပ်တို့၏ မျှော်လင့်ချက်သည် ယခုဘဝအသက်တာအတွက်သာမက၊ လာမည့် နောင်ကာလ အသက်တာအတွက်ဖြစ်ရကား ကျွန်ုပ်တို့ပြန်၍ ရှင်ပြန် အသက်ရှင်လာသောအခါ တွင် ယေရှုရှင်ဒုတိယအကြိမ် ကြွလာခြင်း အချိန်ဖြစ်၍ ထာဝရအသက်ရရှိနိုင် လိမ့်မည်။

 လူတိုင်းသည် စိတ်ဓာတ်ကျဖွယ်ကြောက်စရာများနှင့် ကြုံတွေ့ နေရ ပါသည်။ အတိတ်မှကိုယ်တော်စောင်မခဲ့ခြင်းအကြောင်းကို ပြန်၍ သတိရပါ။ အနာဂတ်အတွက်ယုံကြည်ကိုးစားခြင်းကိုကိုင်စွဲလျက် ကိုယ်တော်သည်သင်၏အနာဂတ်အတွက်အ‌ဝေး ဆုံးထိ မြင်နိုင်သည်ကို သင်ယုံကြည်ပါ သလား။

ဗုဒ္ဓဟူးနေ့ အောက်တိုဘာလ ၁၉ ရက်

သင်၏အသေကောင်သည်အသက်ရှင်လိမ့်မည်

 ဟေရှာယ၊ ၂၆း၁၄ နှင့် ၁၉ ကိုဖတ်ပါ။ ထာဝရပျက်စီးခြင်းရောက် မည့်သူ (ဟေရှာ၊ ၂၆း၁၄ နှင့် မာလခိ ၄း၁) နှင့် ထာဝရအသက်ရှင်ခြင်း ရရှိမည့်သူ (ဟေရှာ၊ ၂၆း၁၉) တို့မည်သို့ကွာခြားသနည်း။

--------------------------------------------------------------------------------------------------

 ဟေရှာယအနာဂတ္တိကျမ်းသည် ဘုရားရှင်ကြီးမြတ်ခြင်းနှင့် ကျွနု်ပ်တို့ လူသားများနုံချာအားနွဲ့ခြင်းကို နှိုင်းယှဉ်ရေးသားထားသည် (ဟေရှာ၊ ၄ဝ ကိုဖတ်ပါ)။ ကျွနု်ပ်တို့လူသားများသည် ခြောက်သွေ့လွယ်သောမြက်ပင်နှင့် ညှိုးနွမ်းလွယ်သော ပန်းကလေးလို ဖြစ်နေသော်လည်း နှုတ်ကပတ်တော်သည် အစဉ်တည်မြဲလျက်ရှိသည် (ဟေရှာ၊ ၄ဝး၆-၈)။ ကျွန်ုပ်တို့၏အပြစ်များကို ဘေးချိတ်ထားကာ ဘုရားရှင်သည် မိမိ၏ကရုဏာတော်ဖြင့် လူသတ္တဝါ အားလုံးကို ကယ်တင်သောအရာ၌ တစ်ပါးအမျိုးသားဟူ၍ ခွဲခြားခြင်းမပြု သာတူညီမျှ ကိုယ်တော်၏ပဋိညာဉ်တော်နှင့် ဥပုသ်တော်နေ့ကို ခံယူစောင့်ရှောက် လျှင် ထာဝရကရုဏာတော်ကို ခံကြရမည်ဖြစ်သည် (ဟေရှာ၊ ၅၆)။

 ဟေရှာယအနာဂတ္တိကျမ်းသည် ရှင်ပြန်ထမြောက်ခြင်း အကြောင်းကို ကျယ်ကျယ်ပြန့်ပြန့်ဖော်ပြရေးသားသည်။ အလျင်ကျသော ကျမ်းများ ယင်း ရှုထောင့်ကိုရေးသားဖော်ပြသည် (ယောဘ၊ ၁၉း၂၅-၂၇။ ဆာ၊ ၄၉း၁၅။ ဆာ၊ ၇၁း၂ဝ)။ ဟေရှာယသည် မိမိအတွက် သော်လည်းကောင်း၊ ပဋိညာဉ် ပြုယုံကြည်သူများအားလုံး အတွက်သော် လည်းကောင်း ရေးသားထားခြင်းဖြစ် သည် (ဟေရှာ၊ ၂၆း၁၉)။

 ဟေရှာယ ၂၆ သည် ဆိုးသွမ်းသူနှင့် ဖြောင့်မတ်သူတို့၏ လမ်းဆုံးကိုလည်း ရေးသားသည်။ တစ်ဖက်၌ ဆိုးယုတ်သူတို့သည် သေဆုံးနေမြဲဖြစ်ပြီး မည်သည့် အသက်ရှင်ခြင်းမျိုးကိုမျှ ထပ်မံရရှိခွင့် ရှိတော့မည်မဟုတ်ပါ။ အထူးသဖြင့် ဒုတိယသေခြင်း၏ နောက်ပိုင်း၌ ဖြစ်သည် (ဗျာ၊ ၂၁း၈)။ အရင်းအဖျားမျှမကျန် ဖျက်ဆီးခြင်းကိုခံကြရမည်။ သူတို့၏အသိဥာဏ်မှတ်သား ခြင်းအားလုံးလည်း ပျက်စီးသွားလိမ့်မည် (ဟေရှာ၊ ၂၆း၁၄)။ ယင်းအကြောင်း သည် လူသည်သေပြီးနောက် မည်သည့်ဝိညာဉ်၊ မည်သည့်လိပ်ပြာတစ်စုံတစ်ရာမျှ မကျန်ရှိတော့ ကြောင်းကို ဖော်ပြခြင်းဖြစ်သည်။ နောက်ဆုံးပိတ်ဆိုးသွမ်းသူများကို ဖျက်ဆီးသောအကြောင်းကိုပြောနေခြင်းဖြစ်သည်။ ဘုရားရှင်မိန့်တော် မူချက်စကား၌ လူဆိုးတို့သည် ‘‘အရင်းအဖျား’’ မျှမကျန် မီးလောင် ကျွမ်းခြင်းကိုခံကြရမည်ဟု ဖော်ပြထားသည် (မာလခိ၊ ၄း၁)။

 တစ်ဖက်၌လည်း ဖြောင့်မတ်သောသေလွန်သွားသူများတို့သည် ပြန်လည်နိုးထပြီး မိမိတို့၏ဆုလာဘ်သရဖူကို ခံယူရကြလိမ့်မည်။ ဟေရှာ၊ ၂၅ ၌ ဖော်ပြသည်မှာ ‘‘ဘုရားသခင်သည် သေခြင်းကို နစ်မွန်းဆုံးရှုံး စေလိမ့်မည်’’ ဟု ဖော်ပြသည်။ ‘‘ခပ်သိမ်းသောမျက်နှာတို့မှ မျက်ရည်ကို သုတ်တော်မူလိမ့် မည် (ဟေရှာ၊ ၂၅း၈)။ ဟေရှာယ၊ ၂၆ ၌ အောက်ပါ ကဲ့သို့ရေးသားထားခဲ့သည်။ ‘‘ကိုယ်တော်၏လူသေတို့သည် အသက်ရှင် ကြပါလိမ့်မည်။ ငါ၏အသေကောင် တို့သည်လည်း ထမြောက် ကြပါလိမ့်မည်။ မြေမှုန့်၌နေသောသူတို့၊ နိုး၍ သီချင်းဆိုကြလော့။ အကြောင်းမူကား၊ ကိုယ်တော်၏နှင်းသည် မြက်ပင်တို့ကို ပေါက်စေသော နှင်းကဲ့သို့ဖြစ်၍၊ မြေသည်လည်း မိမိသင်္ချိုင်းသားတို့ကို ထုတ်ဖော် ရပါလိမ့်မည်’’ (ဟေရှာ၊ ၂၆း၁၉)။ ထမြောက်လာသော ဖြောင့်မတ်သူ အပေါင်း တို့သည် ရွင်လန်းစွာအောင်ပွဲ၌ပါဝင်ကာ ဘုရားရှင် စီစဉ် ပေးသော ကယ်တင် တော်မူခြင်းကျေးဇူးတော်၌ ဝမ်းမြောက် ကြလိမ့်မည် (ဟေရှာ၊ ၂၅း၆)။ နောက်ဆုံး သောနေ့ရက်၌ ခေတ်အဆက်ဆက်မှ ဖြောင့်မတ်သူအားလုံးကို ကိုယ်တော်သည် ထမြောက်စေ၍ သင်၏ ချစ်လှစွာသော ခရစ်တော်၌အိပ်ပျော်ခဲ့သူများသည် လည်း နိုးထလာ ကြလိမ့်မည်။

 သင်စဉ်းစားကြည့်ပါ၊ ကျွန်ုပ်တို့၌မည်သည့်မျှော်လင့်ချက်မျိုး မျှမရှိလျှင်၊ မည်သည့်အာမခံချက်မျှမရှိလျှင်၊ သေခြင်းနှင့်ပတ်သက်သော ကိစ္စအကြောင်း မည်သည့်တစ်စုံတစ်ရာမျှ အာမခံထားခြင်းမရှိလျှင်၊ ကျွန်ုပ်တို့၏လမ်းသည် ဆုံးပြီ။ ပို၍ဆိုးသောအခြေအနေမှာ ကျွန်ုပ် တို့ သိကျွမ်းချစ်ခင်ရသူများသည် လည်း လမ်းဆုံးကြရမည်။ တစ်ကြိမ် တစ်ခါမျှမရှိခဲ့ဖူးသလို ကျွန်ုပ်တို့အသက်တာ သည်လည်း အဓိပ္ပာယ်မဲ့ ဖြစ်မည်။ ထိုအဓိပ္ပာယ်မဲ့သောအခြေအနေကို မျှော်လင့် ချက်မည်သို့ ရှိသောအကြောင်းဖြင့် စိတ်သက်သာခွင့်ရရှိသနည်း။

ကြာသပတေးနေ့ အောက်တိုဘာလ ၂ဝ ရက်

မြေမှုန့်၌အိပ်ပျော်သူများ

 ဓမ္မသစ်ကျမ်း၌ သေဆုံးသူများ ပြန်လည်ရှင်ပြန် နိုးထလာ ခြင်းအကြောင်းကို ပြောထားသည်။ ယင်းအကြောင်း အရာ ကိုလည်း ကျွန်ုပ်တို့ဓမ္မဟောင်းကျမ်း ၌တွေ့ရှိခဲ့ရပြီဖြစ်သည်။ ဓမ္မဟောင်းခေတ်လူတို့သည် နောက်ဆုံးသောရှင်ပြန် ထမြောက်လာခြင်း မျှော်လင့်ချက်ကို ကျွန်ုပ်တို့ကဲ့သို့ရှိနေကြသည်။ မာသသည် ယေရှုရှင် လောက၌ရှိနေချိန်တွင် အသက်ရှင်နေထိုင်သူဖြစ်၍ ထိုမျှော်လင့်ခြင်း မျိုးကို သူမတွင်ရှိနေခဲ့သည် (ယောဟန်၊ ၁၁း၂၄)။ ဂျူးလူမျိုး (ယုဒ) တို့ သည်လည်း ရှင်ပြန်ထမြောက်ခြင်းကိုယုံကြည်သက်ဝင်ခဲ့ကြသည်။ အချို့သူ များမယုံမကြည်ရှိကြသည်လည်းရှိ၏ (တ၊ ၂၃း၈)။

 ဒံ၊ ၁၂ ကိုဖတ်ပါ။ မည်သည့်ရှင်ပြန်ခြင်းမျှော်လင့်ချက်မျိုးကို တွေ့ရ သနည်း။ ပုရောဖက်ကြီးမည်သို့ရေးသားထားသနည်း။

--------------------------------------------------------------------------------------------------

 ဒံ၊ ၁၂း၁ သည် မိကေ္ခလအကြောင်းကိုရေးသားထားသည်။ ‘‘မင်းသား ကြီး’’ ဟုဖော်ပြနှိုင်းယှဉ်သောစကားသည် အလွန်အဓိပ္ပာယ် ရှိလှသည်။ အကြောင်း မှာ ရူပါရုံကြီးကိုဖော်ပြသောဒံယေလကျမ်းသည် ခရစ်တော်နှင့်ကိုယ်တော်၏ နိုင်ငံတော်အကြောင်းကို ရည်ညွန်းဖော်ပြခြင်း ဖြစ်သည်။ ထိုဒံယေလကျမ်းမှာ ပင် ‘‘ဗိုလ်ခြေသခင်’’ ဟူသောအခေါ်ကို ထပ်မံတွေ့ရသည် (ဒံ၊ ၈း၁၁)။ ‘‘သခင်တို့၏သခင်’’ ဟု (ဒံ၊ ၈း၂၅) နှင့် ‘‘မေရှိယအရှင်ခရစ်တော်’’ (ဒံ၊ ၉း၂၅)၊ နောက်ဆုံး ဒံ၊ ၁၂း၁ ၌ ‘‘အရှင်ကြီးမိကေ္ခလ’’ ဟု သမုတ်ထား သောကြောင့် မိက္ခေလသည် ခရစ်တော်ရှင်သာဖြစ်ကြောင်း သေချာပါသည်။

 ဓမ္မဟောင်းကျမ်း၌တွေ့ရသော (ယောဘ၊ ၁၉း၂၅-၂၇။ ဆာ၊ ၄၉း၁၅။ ဆာ၊ ၇၁း၂ဝ။ ဟေရှာယ၊ ၂၆း၁၉) တို့သည် ဖြောင့်မတ်သန့်ရှင်း သူများ ပြန်လည်ရှင်ပြန်ရန်အကြောင်းများကို ရေးသားထားသည်။ သို့သော်လည်း ဒံယေလကျမ်း ၁၂ သည် ဖြောင့်မတ်သူ သော် လည်းကောင်း၊ ဆိုးသွမ်းသူများ သော်လည်းကောင်း ရှင်ပြန်ထမြောက် လာရမည်ကို ဖော်ပြထားသည်။ အရှင်ကြီး မိက္ခေလ ပေါ်ထွန်းတော် မူရာကာလ၌ ‘‘မြေမှုန့်၌အိပ်ပျော်သောသူများတို့သည် နိုးကြလိမ့်မည်။ အချို့တို့ကား၊ ထာဝအရအသက်ရှင်ခြင်းနှင့်လည်းကောင်း၊ အချို့တို့ကား ရှက်ကြောက်ခြင်း၊ ထာဝရအသရေပျက်ခြင်းနှင့်လည်းကောင်း နိုးကြ လိမ့်မည်’’ (ဒံ၊ ၁၂း၂)။

 ယင်းကျမ်းချက်နှင့်ပတ်သက်၍ အပြောအဆိုများစွာရှိကြသည်။ အထူးထမြောက်မည့်သူများမှာ သစ္စာရှိသူဖြစ်စေ၊ မရှိသူဖြစ်စေ ခရစ်တော် လာသောအချိန်၌ ထမြောက်ကြရလိမ့်မည်။

 ‘‘သင်္ချိုင်းတို့သည်ပွင့်၍ မြေမှုန့်၌အိပ်ပျော်သောသူများတို့သည် နိုးကြလိမ့်မည်။ အချို့တို့ကား၊ ထာဝရအသက်ရှင်ခြင်းနှင့်လည်းကောင်း၊ အချို့တို့ကား၊ ရှက်ကြောက်ခြင်း၊ ထာဝရအသရေ ပျက်ခြင်းနှင့် နိုးကြလိမ့်မည်’’ (ဒံ၊ ၁၂း၂)။ တတိယကောင်းကင်တမန်၏သတင်းစကားကို ယုံကြည်လက်ခံ သူအပေါင်းတို့သည် ဘုန်းတော်နှင့်ပြည့်ဝလျက် သင်္ချိုင်းထဲမှထွက်လာရသော အခွင့်ရကြလိမ့်မည်။ ဘုရားရှင်၏ပညတ်ကို စောင့်ရှောက်သူအားလုံး ငြိမ်သက်ခြင်း၏ပဋိညာဉ်ဖြစ်သော ထာဝရ ဘုရား၏အသံတော်ကို ကြားရ ကြလိမ့်မည်။ ထိုအထဲ၌ အထူးပုဂ္ဂိုလ်များ ဖြစ်ကြသော ကိုယ်တော်ကိုထိုးဖောက် ညှဉ်းဆဲသူများလည်း ပါဝင်ကြလိမ့်မည် (ဗျာ၊ ၁း၇)။ ခရစ်တော်သေလုဆဲဆဲ အချိန်ဝေဒနာခံစားရပြီးအကူအညီမဲ့နေချိန် ကိုယ်တော်ကို ကျီစယ် သရာ်ကာအမျိုးမျိုးဆန့်ကျင်ပြောဆိုသူအားလုံးတို့သည်လည်း ကိုယ်တော်၏ ဘုန်းတော် စံစားရသောအဖြစ်၊ ဂုဏ်ပြု ခံရသောအဖြစ်နှင့် မြင့်မြတ်သောပလ္လင်တော်ပေါ်မှာ ထိုင်နေရသော အဖြစ်ကိုကြည့်ရှုရရန် ရှင်ပြန်ထမြောက်လာရကြမည်’’

သောကြာနေ့ အောက်တိုဘာလ ၂၁ ရက်

ဆက်လက်လေ့လာရန်။

 ခေတ်မီသိပ္ပံပညာ၏သွန်သင်ချက်အရ၊ အရာဝတ္ဃုအားလုံးသည် ‘‘အက်တမ်’’ ဟုခေါ်သောသေးမွားသောကလာပ်စည်းများဖြင့် ဖွဲ့စည်း ထားသည်။ ထို ‘‘အက်တမ်’’ သည်ပင် ပို၍သေးငယ်သောအရာဝတ္ထုနှစ်မျိုး ဖြင့် ဖွဲ့စည်းထားပြန်သည်ဟုဆိုသည်။ ခန္ဓာကိုယ်ထုထည်ကြီးဖြစ်လာရန် စုစည်းထားသော အုတ်ချပ်ကလေးများသဖွယ် ဖြစ်သည်ဟု ယုံကြည်သည်။ သို့ဖြစ်နေလျှင် ‘‘အက်တမ်’’ ထက်ပို၍သေးငယ်သော ‘‘ကွခ်’’ နှင့် ‘‘လဖ်တန်’’ စသည့်သိပ္ပံအခေါ် အလွန်သေးငယ်မှုန်မွားသော အရာဝတ္ထုများကိုလည်း ထမြောက်ရာအချိန်တွင် ဘုရားရှင်ပြန်၍ အသစ်ပြုပြင် ပေးနိုင်မည်လားဟုမေးကြသည်။ ရှင်ပြန်ထမြောက်ရာ အကြောင်းကို သရော် ကြသည်။ ဘုရားမယုံ၊ ဘုရားမရှိဟု လက်ခံထားသော ‘‘ဗာထရိုင်းရူစယ်’’ ဆိုသူက လူသည်ပြန်လည်ရှင်ပြန် ထမြောက်လာမည့် အကြောင်းကို မေးခွန်းဖြင့်သရော်စကားဆိုခဲ့သည်။ လူပြန်ရှင်လာမည်ဆိုလျှင် အစားခံရသောလူတစ်ယောက်၊ လူလူချင်း စားခဲ့သောကြောင့် ကိုယ်ခန္ဓာများ အခြားသူဗိုက်ထဲ တသီးတခြားစီ ရောက်နေသောကြောင့် မည်သို့ပြန်စုစည်း နိုင်မည်နည်း၊ စသည်ဖြင့် ပြန်လည်ရှင်ပြန်အသက်ရှင်ခြင်းကို ပြက်ရယ်ပြု ပြောဆိုခဲ့သည်။ သို့သော် အရှင်းဆုံးပြောကြစို့၊ ဘုရားသခင်သည် ခပ်သိမ်း သောအရာကို ဖန်ဆင်းထား၍ ‘‘ကွခ်’’ နှင့် ‘‘လဖ်တန်’’ ကိုလည်း ဖန်ဆင်း ထားခြင်း ဖြစ်သည်။ ထိုအရာများကိုပြန်၍ တစ်ခုစီဖန်ဆင်းရန်လိုပါသလား။ ဘုရားရှင်သည် နဂိုမူရင်းကိုပြန်၍ရယူရန်လည်းမလိုပါ။ နှုတ်တော်တစ်ခွန်းတည်း ဖြင့် ‘‘ကွခ်’’ နှင့် ‘‘လဖ်တန်’’ အသစ်အသစ် များစွာကို ထုတ်လုပ်နိုင်သည်။ စကြဝဠာကိုပင်ဖန်ဆင်းခဲ့သောဘုရားသည် ကျွနု်ပ်တို့ကိုပြန်၍ရှင်ပြန်ထမြောက် စေရန် ဖန်ဆင်းပေးနိုင်ပါသည်။ ကိုယ်တော်သည် သေခြင်းကိုအစိုးရ၍ ရှင်ပြန်ထမြောက်ခြင်းအခွင့်ကို ပေးမည်ဟု ကတိပြုထားပြီးဖြစ်သည်။

 အသက်ကိုပေးပိုင်သောအရှင်သည် မိမိ၏အသွေးတော်ဖြင့် ဝယ်ယူ ခဲ့ရသောပိုင်ဆိုင်သည့်မိမိ၏လူတို့ကို ဦးစွာနိုးထရန် ခေါ်တော်မူ လိမ့်မည်။ အောင်မြင်သောတံပိုးသံနှင့် နောက်ဆုံးသော တံပိုးမှုတ်သံ ကြားရလျှင် အစုအသိမ်း ခံရမည့်လူထုကြီးသည်နိုးထလာ၍ ထာဝရ အောင်မြင်ခြင်းသရဖူကို ကိုယ်စီ ဆောင်းကြလိမ့်မည်။ သေလွန် သွားခဲ့သော သန့်ရှင်းသူအပေါင်းတို့သည် ပြန်လည် နိုးထကာ လုံခြုံစွာ၊ အဖိုးမြတ်သောရတနာများကဲ့သို့ စောင့်ရှောက်ခံရကာ သူတို့၏အမည် နာမများကို ဘုရားရှင်ကိုယ်တော်တိုင်ခေါ်လိမ့်မည်။ ကယ်တင်ရှင် ၏တန်ခိုးတော်ဖြင့် သူတို့နှင့်အတူစိုးစံတော်မူလိမ့်မည်။ အကြောင်းမှာ သူတို့သည်လည်း ထာဝရဘုရားရှင်၏ ကိုယ်ပွားဘဝရောက်ရှိ သွားပြီဖြစ်၏။ သေခြင်းမှကယ်နုတ်ယူဆောင်ခြင်းခံရသူများဖြစ်ကြသည်’’

 --သ--